  Майя Бывальцева 21-тӥ коньывуонэ Ижкарысь «АРТ-резиденциын» «Юмок» театр Ульфат Бадретдиновлэн «Вужер пи» пьесаезъя лыдӟонъёс ортчытӥз. Режиссёрез Дарали Лели (Елена Петрова) ужрадэ авторез но ӧтиз, театрын шудӥсьёс но егитъёс юанъёссэс сётыны, пьесалэсь пуштроссэ мургес валаны быгатӥзы. Шара лыдӟон – со пьесаез аспӧртэм возьматон. Одӥг ласянь, сое зэмос спектакль уд шуы: рос-прос декорациос, костюмъёс ӧвӧл, шудӥсьёс рольёссэс кагаз вылысь (смартфонлэн экранысьтыз) лыдӟо. Мукет ласянь, лыдӟисьёс интыязы уг пуко, «сцена» вылтӥ ветло, кулэ интыын крезьгур но чузъяськыны быгатэ.  «Юмок» театре нырысьсэ мынӥ. Шумпотыса учи ужамзэс. Нырысь ик пусъеме потэ Алёна Петровалэсь мыло-кыдо ужамзэ: быгатэм со ас котыраз сыӵе творческой мылкыдо адямиосты люканы. Котькудӥз соос «сцена» вылын аспӧртэмлыко адӟиськизы. Мыным потэ соос пьесалэсь пуштроссэ усьтыны туж сюлмаськизы. Лыдӟонъёс гинэ вал со, но мон шӧдӥ соослэсь мылкыдзэс. Ымныр тусынызы возьматыны тыршо со авторлэсь малпанъёссэ Люза Бадретдинова, гожъяськись, журналист«Вужер пи» - кык ёзо пьеса. Ульфат Бадретдиновлэн верамезъя, со кемаласькес гожтэмын ни. Кылбурчилэн образэзлы инъет луиз камсьӧр удмурт кылбурчилэн улонэз но творчествоез. Пьесае соин гожтэм кылбуръёс но пыртэмын. Тани мон со пьесаез лыдӟи журналысь и сцена вылысь учки. Ӵошатыса потоно ке, может быть, мон лыдӟыса ваньзэ сое, мар вераны турттэ вал автор, ӧй вала о-о, нош татын, сцена вылысь учкыса, малпаськиськод ни: бен, татын таӵе философской тема ӝутэмын, таиз таӵе философской тема – туж тунсыко Люза Бадретдинова, гожъяськись, журналист Мар сярысь пьеса? «Зэмос удмурт талантливой Кылбурчилэн адӟонэз. Тросэз ведь со зэмос кылбурчиос та улонысь трос шуг-секытъёсты синйылтыса, адӟыса, соосты сюлэм пыр поттыса, шуге-леке но вуо, тросэз юон вылэ но чӧлско, шуом, яке эшшо кытчы ке сюро. Мон сыӵе Кылбурчиез возьматыны кариськи. Шудӥсьёс тоже пӧртэм – отын вань Вӧт-нылкышно, Вӧт-пиосмурт но вань, вань Вужер, кудӥз ветлэ тӥнь со Кылбурчилэн сьӧраз. Вань отын Пумпус но – точка. Сыӵе фантастической кадь кӧня ке каремын. Вужер но Кылбурчи нырысь ог-огзэс уг валало кадь, малы со сьӧраз ветлэ, но собере Вӧтъёсыз юрттыны тыршо та егит пилы, Кылбурчилы, улонзэ умойгес карыны, соос пумиськыто яратоно адямиеныз. Пумисько зэмзэ но соос, семья но кылдыто. Но Кылбурчи Москваын улыны, кытчы сое кузпалыз ӧтиз, уг быгаты, берен гуртаз бертэ. Гуртын улэ огназ, солэн эшъёсыз но ӧвӧл, улон-вылонэз пудо котырын берга, ужтэк кыле со – дышетӥсьын ужаса, школа ворсаське, юыны кутскем бераз. Но со али уг юы ни, кылбуръёс гожъя. Вань эшъёсыз солэн – пудо, курегъёс но кылбуръёс» Ульфат Бадретдиновлэн верамезъя, пьесазэ лыдӟон солы кельшиз. Отын пьеса мукетгес адӟиське. Аслэсьтыд гожтэмдэ палэнысен учкон – со туж тунсыко, малы ке шуоно тон аслэсьтыд куд-ог шекъёссэ но адӟиськод, куд-ог интыезлы ачид но паймиськод, сыӵе тунсыко пӧрмем шуыса Ульфат Бадретдинов, гожъяськисьИвортодэтъя «Удмуртия» агентстволэн корреспондентэлэн авторен вераськонэз пьесаез лыдӟон бордысь оглом драматургия но театр вылэ выжиз. Валамон, котькудӥзлэн пьеса гожтӥсьлэн ужзэ бадӟым сцена вылэ поттэмез потэ, но малпамъя гинэ уг луы, шуэ Ульфат Бадретдинов. Со пьесазэ йӧскалык театре сётэм вылэм, но соослы кельшымтэ. Берыктӥллям нокыӵе валэктонъёстэк. Мон выльысь тани али учки лыдӟемзэс но, мыным потӥз пуктонтэм ӧвӧл. Солы кулэ умой режиссёр. Отын трос философиез, туала улон со вообще-то. Тазьы учконо ке, сыӵе асьмелэн пьесаос ӧжытгес. Асьмелэн ӧвӧл сыӵе драматургъёсын режиссёръёслэн ӵош ужамзы, со уг шӧдӥськы. Капчи вераны: удмурт пьесаос ӧвӧл. Но ведь удмурт пьесаос уз но кылдэ, режиссёръёс драматургъёсын ӵош ӧз ужалэ ке. Драматургъёс ноку но асьсэ понна гинэ уз вордӥське. Соосты будэтыны кулэ театр. Со ласянь асьмелэн уж лябгес пуктэмын Ульфат Бадретдинов, гожъяськисьСолэн кылъёсызъя, режиссёр медаз кышка вераны, маиз уг тырмы пьесаын, маиз уг кельшы, кызьыгес со адӟе созэ яке тазэ образэз, учырез. Антон Чехов ноку но драматург ӧй луысал, соин режиссёръёс ке ӧй ужасалзы, пусъе Ульфат Бадретдинов. «АРТ-резиденция» выллем площадкаос но тросгес луыны кулэ, вера Люза Бадретдинова. Соос творчествоен вырись адямиослы ог-огзэс шедьтыны луонлык сётыны кулэ. Таӵе площадкаос городамы тросгес мед луозы. Мед быгатозы егитъёс отчы лыктыны, асьсэ кадь малпаськись эшъёссэс шедьтыны. Туж потэ вылэм, со площадкаос мед ужалозы шуыса, умой финансироваться мед кариськозы. Юрттэт мед луоз кар палтӥ но, республика палтӥ но Люза Бадретдинова, гожъяськись, журналистТодэ вайытом, Ижкарысь «Арт-резиденциын» «Юмок» удмурт театр 2019-тӥ арын усьтӥськиз но котыраз театрен тунсыкъяськись егитъёсты люказ.  Тегъёс: Лулчеберет Ижкар Театр Удмуртия гожъясьёс  